Referat af 5. ordinære bestyrelsesmøde i SSEF

Sted:	Nordkær, Skørpingevej 34, 4673 Rødvig Stevns

Tid:	13. oktober 2023 kl. 19-21:15

Deltagere:	Carl Skou, formand SSEF, CS
	Freddie Larsen, næstformand, FL
Sten Mortensen, bestyrelsesmedlem, SM, referent
Niels-Jørgen Skindersø, teknisk rådgiver, N-JS
Tom Frøkjær, Web-ansvarlig, TF
Ib Grønvaldt, sekretær for bestyrelsen, IG
Jørn Olsen, Ambassadør
Tom Ebling, Ambassadør
Kim Kær Nielsen, Ambassadør

Afbud: 	Poul Helweg Larsen, kasserer, PHL 
Christina Monina Larsen, kommunikationsrådgiver, CML 
Bo Andersen, bestyrelsesmedlem, BA

Dagsorden udsendt af formanden på forhånd:
1. Planlægning af medlemsmøde den 23/10 i roklubben (Carl)
2. Kommunikationsstrategi til EBO Consult (Carl)
3. Status på interessetilkendegivelser og medlemmer (Niels-Jørgen)
4. Status på økonomi (Poul)
5. Status på ansøgning til Energistyrelsen (Ib)
6. Status på hjemmesiden (Tom)
7. Status på næste borgermøde d 22. november (Carl)
8. Bordet rundt
9. Informationsaktiviteter: Næste medlemsbrev og indlæg til hjemmesiden (Sten)
1. Planlægning af medlemsmøde d 23/10 i roklubben.
Tilmeldingsfristen ændres til lørdag d 21/10 således at det er muligt at agere, hvis antallet af tilmeldinger overstiger 100 deltagere. Der er kun plads til 100 personer i roklubben. Hvis der kommer flere tilmeldinger, vil resten blive inviteret til et medlemsmøde med samme program dagen efter d 24/10 hos Carl i Skørpinge.

Sten færdiggør medlemsbrevet med invitationen og sender til Kim/Ib til udsendelse til medlemmerne i weekenden 14-15 oktober.
Bo, Carl og Tom Ebling står for det praktiske i roklubben.


2. Kommunikationsstrategi til EBO Consult
Bo, Ib, Sten og Carl har på skift kontaktet EBO Consult for forskellige afklaringer. Der er ikke økonomi til at vi henvender os længere. Hvis nogen har ønsker til afklaringer hos EBO, sendes ønsket Carl, som derefter vurderer om og hvornår emnet kan tages op med EBO
3. Status på interessetilkendegivelser og medlemmer
Niels-Jørgen oplyste, at der er ca. 300 interesserede eller medlemmer på nuværende tidspunkt. Der er visse problemer med at få sammenkædet betalinger med kontaktoplysninger til dem, der er interesserede og medlemmer. Men alt i alt går det OK.
4. Status på økonomien
I Pouls fravær oplyste Carl, at der er penge på kontoen. Faktura for etablering af hjemmesiden er modtaget og klar til betaling.
5. Status på ansøgning til Energistyrelsen (Ib)
Ib forklarede, at ansøgningen skal skrives og indsendes via Energistyrelsens portal. Den kan således ikke rundsendes til bestyrelsen. Hvis nogen ønsker at læse den, kan Ib invitere vedkommende ind i portalen for at læse ansøgningen.

Ansøgningerne scores efter 3 kriterier: Antal deltagere, antal aktører og kort projektfase. Da vi ansøger om det maksimale beløb på 750.000 kr, så skal der skaffes 150 underskrifter fra deltagere, fuldmagter fra 6 ”aktører” og fremlægges en tidsplan som afsluttes inden 1. juli 2024. 

Der er nu indsamlet underskrifter fra mere end 200 deltagere. Der er ligeledes tilsagn fra følgende aktører: Stevns kommune, Energifællesskaber Danmark, Stevns Klint Experience, Stevns El-service, Joost-El, Rødvig Ferieby og Klestrup VVS. Der er modtaget et tilfredsstillende tilbud og tidsplan fra EBO Consult. Ansøgningen færdiggøres i weekenden og indsendes inden fristens udløb d. 16 oktober kl. 12.

Budgettet er fordelt med ca. 68.000 til SSEF til udgifter i forbindelse med borgermøder og medlemsmøder, hjemmeside og database, regnskabsføring, samt design og tryksager.

EBO har fremsendt et tilbud til en pris som topper op til 750.000. Tilbuddet indeholder følgende emner: scenarier for elbiler, scenarier for batterier, finansierings-plan, konkretisering af mulig lokalisering af vind og sol, samt projektering af varmedelen i én landsby.
6. Status på hjemmesiden
Vi diskuterede muligheden for og fordele ved at SSEF’s interesse- og medlemsregister på Google Sheets (i stedet for i Excel på OneDrive). 

[bookmark: _GoBack]Kim, Niels-Jørgen, Tom (web) og Sten mødes på Lodsvej 13, st. lørdag kl. 14 for at afklare hvilke oplysninger der skal være i registeret. Niels-Jørgen sender Excel regnearket til Kim og Tom forud for mødet. Sten laver forslag til hvilke yderligere oplysninger registeret skal indeholde. Forslaget diskuteres på mødet, og det fælles forslag rundsendes til mulig supplering.

7.  Status på næste borgermøde d. 22. november 2023
Det har vist sig, at Sydstevnshallen ikke er tilgængelig, og Gymnastikefterskolen har ikke været imødekommende. Derfor må en ny dato findes. 

Carl og Freddie afklarer med EBO Consult og kommunen om borgermødet kan gennemføres i Sydstevnshallen d. 27, 28, 29 eller 30 november i stedet. 

Carl undersøger også, om bestyrelsesformand for Andel Energi, Jens Stenbæk, kan give et indlæg på borgermødet.

8. Bordet rundt
Tom E og Kim spurgte til om SSEF vil tilbyde fast pris på strøm. Det var indtrykket efter borgermødet d. 27. september. Efter en diskussion er der enighed om følgende udmelding: SSEF har en vision om både at tilbyde fast og variabel pris på strøm. Det tilføjes, at variabel pris bedst fremmer formålet med SSEF som energifællesskab, herunder at anvende strømmen når vi selv producerer den og at aflaste elnettet mest muligt.

Tom E og Kim efterspurgte, at SSEF udarbejder en powerpoint om energifællesskabet som kan anvendes til medlemsmøder. Sten vil undersøge om Christina vil hjælpe ham med at lave en sådan PPT.

Carl oplyste, at kommunen har inviteret til et borgermøde i Hellested forsamlingshus d. 1. november for at præsentere resultatet af en screening af 6 landsbyer på Stevns med henblik på at lave fælles varmeløsninger. Screeningen omfatter også Havnelev og Lyderslev. Freddie tilmelder de interesserede fra bestyrelsen. Tom E rundsender invitationen fra kommunen.

Carl oplyste, at han er inviteret til fælles-spisning i Havnelev forsamlingshus d. 3. november. Tom Ebling og Sten Mortensen forventer også at deltage. Andre er også velkomne.

9. Informationsaktiviteter
Næste medlemsbrev bliver invitation til medlemsmøde i roklubben. Derefter forventes næste medlemsbrev at blive udsendt efter næste bestyrelsesmøde

Sten efterlyste emner til næste indlæg til hjemmesiden og Facebook. Det er ønskeligt, at der er et nyt indlæg ca. hveranden uge. Disse indlæg når bredt ud og vi kan dermed skabe interesse hos personer og virksomheder, som endnu ikke har tilkendegivet deres interesse overfor SSEF. 
Alle går i tænkeboks og sender forslag til Christina og Sten.



